2 vas ná skietgeveg in Centurion | Netwerk24
Deur Werner Beukes 08 Julie 2020 18:54
Ondersoekers by die BMW waarmee die verdagtes probeer vlug het. Foto: Felix Dlangamandla
Twee mense is Woensdag in hegtenis geneem ná 'n skietgeveg met polisiebeamptes by die Centurion Mall in Centurion. Foto: Felix Dlangamandla
"Polisiebeamptes het gedurende 'n patrollie omstreeks 14:00 'n verdagte voertuig, 'n wit BMW, genader wat in die onderdakparkeerterrein van die winkelsentrum geparkeer gestaan het," sê kapt. Dave Miller, polisiewoordvoerder.
"Toe lede die voertuig nader, het die mense weggejaag en 'n vuurwapen op die polisie gerig. Die polisie het die voertuig agternagesit, wat deur 'n veiligheidsversperring gery het. 'n Skietgeveg het uitgebreek waarna die twee verdagtes in hegtenis geneem is," sê Miller.
Die gebied by die winkelkompleks is afgesper terwyl ondersoekers die toneel vir leidrade gefynkam het. Foto: Felix Dlangamandla
Een van die verdagtes is gewond en onder polisiebewaking na 'n plaaslike hospitaal gebring. Niemand anders is beseer nie. Elektroniese toerusting is in die verdagtes se voertuig gevind.
"Geen winkel is beroof nie. 'n Ondersoek sal aan die lig bring aan wie die toerusting behoort en of dit gesteelde goedere is," sê Miller.
Die mans staan tereg op klagte wat verband hou met die rig van 'n vuurwapen, die besit van ongelisensieerde vuurwapens en ammunisie, die besit van vermoedelik gesteelde eiendom en kwaadwillige beskadiging van eiendom.